CELEX: 52021PC0630
Language: sk
Date: 2021-10-13
Title: Návrh VYKONÁVACIE ROZHODNUTIE RADY, ktorým sa Taliansku [v súlade s článkom 19 smernice 2003/96/ES] povoľuje uplatňovať zníženú sadzbu dane z elektriny priamo dodávanej plavidlám kotviacim v prístave, iným ako súkromným športovým plavidlám

EURÓPSKA KOMISIA
            V Bruseli13. 10. 2021
            COM(2021) 630 final
            2021/0324(NLE)
            
            Návrh
            VYKONÁVACIE ROZHODNUTIE RADY,
            ktorým sa Taliansku [v súlade s článkom 19 smernice 2003/96/ES] povoľuje uplatňovať zníženú sadzbu dane z elektriny priamo dodávanej plavidlám kotviacim v prístave, iným ako súkromným športovým plavidlám
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Zdaňovanie energetických výrobkov a elektriny v Únii sa upravuje smernicou Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                     1
                   (ďalej len „smernica o zdaňovaní energie“ alebo „smernica“).
               
               
                  Podľa článku 19 ods. 1 smernice popri ustanoveniach stanovených najmä v jej článkoch 5, 15 a 17 môže Rada na návrh Komisie ktorémukoľvek členskému štátu jednomyseľne povoliť zavedenie ďalších oslobodení od zdanenia alebo daňových úľav, pokiaľ ide o úroveň zdaňovania, z osobitných politických dôvodov.
               
               
                  Taliansko požiadalo o povolenie uplatňovať počas šiestich rokov zníženú sadzbu na dodávanie elektriny z pobrežnej elektrickej siete plavidlám kotviacim v prístave, ktoré sú vybavené elektrickými zariadeniami s menovitým inštalovaným výkonom viac ako 35 kW. Cieľom tohto návrhu je udeliť takéto povolenie na základe výnimky, ktorej platnosť by v zmysle žiadosti bola šesť rokov, počnúc 18. októbrom.
               
               
                  Talianske orgány informovali Komisiu o svojom zámere uplatňovať toto opatrenie listom zo14. septembra 2020. Dodatočné informácie boli poskytnuté 12. mája 2021.
               
               
                  Taliansko žiada o povolenie uplatňovať zníženú sadzbu dane vo výške 0,50 EUR/MWh, ktorá sa rovná minimálnej sadzbe dane za elektrinu používanú na podnikateľské účely, ako sa stanovuje v smernici, na dodávanie elektriny z pobrežnej elektrickej siete plavidlám kotviacim v prístave, ktoré sú vybavené elektrickými zariadeniami s menovitým inštalovaným výkonom viac ako 35 kW.
               
               
                  Požadované obdobie platnosti je šesť rokov, a teda nepresahuje maximálne obdobie povolené článkom 19 smernice o zdaňovaní energie.
               
               
                  Požadovaným opatrením Taliansko zamýšľa stimulovať využívanie elektriny z pobrežnej elektrickej siete pokladanej za alternatívu, ktorá menej znečisťuje životné prostredie v porovnaní s výrobou elektriny na palube plavidiel kotviacich v prístave. Ako sa uvádza v žiadosti, znížená sadzba dane pre dotknuté subjekty bude 0,50 EUR/MWh. Ide o minimálnu sadzbu pre elektrinu, ako sa uvádza v článku 10 ods. 1 a v tabuľke C prílohy I k smernici. Vzhľadom na degresívnu štruktúru dane z energie bude relatívna výhoda vyššia pre prevádzkovateľov (a používateľov) zariadení s relatívne nízkou spotrebou.
               
               
                  Na druhej strane, podľa článku 14 ods. 1 písm. c) smernice o zdaňovaní energie sú členské štáty povinné oslobodiť od dane energetické výrobky používané na výrobu elektriny – a elektrinu vyrábanú – na palube lodí kotviacich v prístavoch. Oslobodenie sa môže uplatňovať aj v prípade energetických výrobkov používaných na výrobu elektriny – a elektriny vyrábanej – na palube lodí na účely plavby vo vnútrozemských vodách v súlade s článkom 15 ods. 1 písm. f) smernice. Taliansko potvrdilo transpozíciu uvedeného voliteľného oslobodenia od dane.
               
               
                  Ako sa uvádza v žiadosti, v Taliansku nie je v súčasnosti rozšírená elektrifikácia prístavných hrádzí, zavedenie daňovej úľavy by preto v krátkodobom horizonte nemalo mať finančné dôsledky. Talianske orgány nemohli ex ante odhadnúť počet príjemcov opatrenia, a nemohli teda poskytnúť ročné rozpočtové výdavky.
               
               
                  Talianske orgány uviedli, že daňová úľava sa uplatňuje na všetky plavidlá kotviace v prístave vybavené elektrickými zariadeniami s menovitým inštalovaným výkonom viac ako 35 kW, iné ako súkromné športové plavidlá, čo znamená, že daňovú úľavu môžu využívať všetky lode plaviace sa na obchodné účely bez ohľadu na ich veľkosť alebo štát vlajky.
               
               
                  Rozsah pôsobnosti predmetného opatrenia bol obmedzený na plavidlá vybavené elektrickými systémami s menovitým inštalovaným výkonom viac ako 35 kilowattov z dôvodu, ktorý je úzko spätý s environmentálnym cieľom, ktorý sa má dosiahnuť. Talianske orgány vychádzajú z predpokladu, že plavidlá s elektrickými systémami s nízkym menovitým výkonom by sa počas kotvenia v prístave spravidla rozhodli pre elektrickú energiu priamo dodávanú plavidlám kotviacim v prístave pozemnými zariadeniami (ďalej aj „elektrina z pobrežnej elektrickej siete“), a nie pre samostatné elektrické generátory poháňané vlastnými spaľovacími motormi. Plavidlá s menovitým výkonom menej ako 35 kW kotviace v prístavoch sa preto na znečistení nepodieľajú. Predmetné daňové opatrenie sa zameriava na plavidlá s väčšími elektrickými systémami, ktoré zvyčajne prevádzkujú vlastné elektrické generátory na fosílne palivá, práve v snahe podnietiť ich k tomu, aby počas kotvenia využívali elektrickú energiu dodávanú pobrežnými zariadeniami.
               
            
            
               Toto opatrenie nemôžu využívať podniky, ktoré sú vo finančných ťažkostiach, ani podniky, na ktoré sa vzťahujú príkazy na vymáhanie na základe predchádzajúceho rozhodnutia Komisie, ktorým sa opatrenie pomoci vyhlasuje za protiprávne a nezlučiteľné s vnútorným trhom.
            
            
               
                  Taliansko chce uvedenou daňovou úľavou stimulovať príslušných prevádzkovateľov, aby rozvíjali výrobu elektriny z pobrežnej elektrickej siete a využívali ju, a to s cieľom znížiť emisie CO2 a aj znečistenie ovzdušia pochádzajúce zo spaľovania palív kotviacimi plavidlami. Uplatňovaním zníženej sadzby dane by sa posilnila konkurencieschopnosť elektriny z pobrežnej elektrickej siete oproti spaľovaniu lodných palív na palube, ktoré je od dane oslobodené.
               
            
            
               •Súlad s existujúcimi ustanoveniami v tejto oblasti politiky
            
            
               
                  Zdaňovanie elektriny upravuje smernica o zdaňovaní energie 2003/96/ES, najmä jej článok 10. V článku 14 ods. 1 písm. c) sa stanovuje povinné oslobodenie od dane v prípade energetických výrobkov na účely plavby, ako aj elektriny vyrábanej na palube plavidla. Článkami 5, 15 a 17 sa stanovuje možnosť členských štátov uplatňovať odstupňovanie daní vrátane oslobodenia od daní a daňových úľav na určité použitia elektrickej energie. Týmito ustanoveniami ako takými sa však nestanovuje znížené zdaňovanie elektriny z pobrežnej elektrickej siete.
               
            
            
               Ustanovenia smernice o zdaňovaní energie
            
         
         
            
               
                  Článok 19 ods. 1 prvý pododsek smernice znie takto:
               
               
                  Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
               
               
                  Prostredníctvom predmetnej daňovej úľavy sa talianske orgány usilujú dosiahnuť cieľ spočívajúci v podpore takého spôsobu uspokojovania energetických potrieb lodí kotviacich v prístavoch, ktorý je menej škodlivý pre životné prostredie, a zlepšiť tak kvalitu miestneho ovzdušia a znížiť hluk. Komisia už odporučila využívanie elektriny z pobrežnej elektrickej siete ako alternatívu k výrobe elektriny na palube kotviacich plavidiel, a uznala tak jej výhody z hľadiska ochrany životného prostredia
                     2
                  . Príjemcom by sa účtovala minimálna sadzba dane EÚ na elektrinu podľa smernice o zdaňovaní energie vo výške 0,50 EUR/MWh, čím sa môže prispieť k dosiahnutiu stanovených cieľov politiky.
               
               
                  O možnosti zavedenia priaznivejšieho daňového zaobchádzania v prípade elektriny z pobrežnej elektrickej siete možno uvažovať na základe článku 19 smernice, keďže jeho účelom je umožniť členským štátom, aby z osobitných politických dôvodov zaviedli ďalšie oslobodenie od dane alebo daňové úľavy.
               
               
                  Taliansko požiadalo o uplatňovanie opatrenia na maximálne obdobie umožnené článkom 19 ods. 2 smernice (t. j. 6 rokov). Obdobie uplatňovania výnimky by malo byť v zásade dostatočne dlhé na to, aby prevádzkovateľov prístavov a dodávateľov elektriny neodradilo od toho, aby začali uskutočňovať potrebné investície do zariadení na zásobovanie elektrinou z pobrežnej elektrickej siete alebo aby v nich pokračovali. Uvedené obdobie poskytne maximálnu možnú právnu istotu aj prevádzkovateľom lodí, ktorí musia plánovať svoje investície do palubného vybavenia.
               
            
            
               Výnimka by však nemala ohroziť budúci vývoj existujúceho právneho rámca a mala by zohľadňovať revíziu smernice o zdaňovaní energie a možnosť, že Rada prijme právny akt na základe návrhu Komisie na zmenu smernice o zdaňovaní energie, uverejnený 14. júla 2021
                  3
               .
            
            
               Za daných okolností sa zdá vhodné udeliť povolenie na požadované obdobie, avšak trvanie platnosti výnimky by mohlo byť kratšie, než sa požaduje, ak by všeobecné ustanovenia v tejto oblasti nadobudli účinnosť skôr.
            
            
            
               
                  Pravidlá štátnej pomoci
               
               
                  Znížená sadzba dane vo výške 0,50 EUR/MWh, ktorú zamýšľajú uplatňovať talianske orgány, zodpovedá minimálnej úrovni EÚ pre zdanenie elektriny používanej na podnikateľské účely podľa článku 10 smernice 2003/96/ES.
               
               
                  Zdá sa teda, že toto opatrenie patrí do pôsobnosti článku 44 nariadenia Komisie (EÚ) č. 651/2014, v ktorom sa stanovujú podmienky, za akých môže byť pomoc vo forme úľav na environmentálnych daniach podľa smernice 2003/96/ES oslobodená od povinnosti notifikovať štátnu pomoc. V tomto štádiu však nie je možné stanoviť, či sú všetky podmienky stanovené v uvedenom nariadení splnené, a návrh vykonávacieho rozhodnutia Rady nemá vplyv na povinnosť členského štátu zabezpečiť súlad s pravidlami štátnej pomoci, v prípade oslobodenej pomoci najmä s nariadením Komisie (EÚ) č. 651/2014
                     4
                  .
               
            
            
               •Súlad s ostatnými politikami Únie
            
            
               
                  Politika v oblasti životného prostredia a zmeny klímy
               
               
                  Navrhované opatrenie sa týka najmä politiky EÚ v oblasti životného prostredia a zmeny klímy. Keďže toto opatrenie pomôže obmedziť spaľovanie lodných palív na palube plavidiel v prístavoch, prispeje k cieľu zlepšenia kvality miestneho ovzdušia. V článku 13 smernice 2008/50/ES o kvalite okolitého ovzdušia
                     5
                   sa od členských štátov vyžaduje, aby zabezpečili, aby boli úrovne viacerých látok znečisťujúcich ovzdušie nižšie ako limitné hodnoty, cieľové hodnoty a aby sa dodržiavali ďalšie normy v oblasti kvality ovzdušia stanovené v smernici. Na základe týchto povinností musia členské štáty nájsť v prípade potreby riešenia takých problémov, ako sú emisie z lodí kotviacich v prístavoch, a je rozumné, že v prístavoch čeliacich takýmto problémom sa ako jeden aspekt celkovej stratégie pre kvalitu ovzdušia podporí využívanie elektriny z pobrežnej elektrickej siete. Využívanie elektriny z pobrežnej elektrickej siete sa podporuje aj na základe smernice (EÚ) 2016/802
                     6
                  , ktorou sa upravuje obsah síry v lodných palivách. Prispelo by aj k splneniu požiadaviek na depozíciu dusíka podľa smernice 92/43/EHS o ochrane prirodzených biotopov a voľne žijúcich živočíchov a rastlín. Talianske orgány v tejto súvislosti očakávajú, že využívaním elektriny z pobrežnej elektrickej siete sa znížia miestne emisie.
               
               
                  Opatrením by sa podporilo využívanie elektriny z pobrežnej elektrickej siete s cieľom prispieť k udržateľným prístavom a udržateľnej lodnej doprave. To je v súlade s politickými ambíciami EÚ. Využívanie elektriny z pobrežnej elektrickej siete v európskych prístavoch je jedným z opatrení navrhovaných na dosiahnutie ambicióznych cieľov stanovených v Európskej zelenej dohode.
               
               
                  Dané opatrenie pravdepodobne povedie aj k zníženiu emisií CO2, pretože skladba zdrojov na výrobu elektriny z pobrežnej elektrickej siete je z dôvodu vyššej účinnosti systému a rozdielu v používaných vstupných palivách menej uhlíkovo náročná než elektrina vyrábaná na palube spaľovaním lodných palív.
               
               
                  Energetická politika
               
               
                  Opatrenie je v súlade so smernicou 2014/94/EÚ o zavádzaní infraštruktúry pre alternatívne palivá
                     7
                  , ktorá sa zaoberá otázkou inštalovania pobrežných zariadení na dodávanie elektrickej energie v prístavoch, kde je dopyt po takýchto zariadeniach, pričom náklady nie sú neprimerané v porovnaní s prínosmi vrátane prínosov pre životné prostredie. Uznalo sa aj za cieľ spoločného záujmu, pokiaľ ide o poskytovanie štátnej pomoci podľa článku 107 ods. 1 ZFEÚ
                     8
                  .
               
               
                  Na tomto mieste treba pripomenúť, že významným dôvodom nepriaznivého konkurenčného postavenia elektriny z pobrežnej elektrickej siete je skutočnosť, že jej alternatíva, t. j. elektrina vyrábaná na palube plavidiel v čase, keď sa nachádzajú v námorných prístavoch, je v súčasnosti úplne oslobodená od dane. Od dane sú oslobodené nielen lodné palivá spaľované pri výrobe elektriny, čo zodpovedá bežnej situácii podľa článku 14 ods. 1 písm. a) smernice 2003/96/ES, ale aj samotná elektrina vyrábaná na palube plavidiel [pozri článok 14 ods. 1 písm. c) smernice 2003/96/ES]. Hoci toto posledné oslobodenie sa dá len ťažko považovať za zlučiteľné s cieľmi Únie v oblasti životného prostredia, zohľadňuje praktické aspekty. Zdanenie elektriny vyrábanej na palube by si v skutočnosti vyžadovalo vyhlásenie vlastníka plavidla – často usadeného v tretej krajine – alebo prevádzkovateľa plavidla o množstve spotrebovanej elektriny. V uvedenom vyhlásení by sa ďalej musel určiť podiel elektriny spotrebovanej v pobrežných vodách členského štátu, v ktorom je daň splatná. Vyhotovovanie takýchto vyhlásení pre každý členský štát, ktorého teritoriálnych vôd sa to týka, by pre vlastníkov plavidiel znamenalo nesmiernu administratívnu záťaž. Podobné hľadiská sa uplatňujú na vnútrozemskú plavbu a voliteľné daňové zaobchádzanie stanovené v článku 15 ods. 1 písm. f) smernice (skutočne uplatňované Talianskom). Za týchto okolností môže byť odôvodnené nepenalizovať menej znečisťujúcu alternatívu, ktorú predstavuje elektrina z pobrežnej elektrickej siete, tak, že sa Taliansku povolí uplatňovať zníženú sadzbu zdanenia.
               
               
                  Dopravná politika
               
            
         
         
            
               
                  Opatrenie je v súlade s odporúčaním Komisie 2006/339/ES týkajúcim sa podpory využívania pobrežnej elektrickej siete pre lode kotviace v prístavoch Spoločenstva
                     9
                   a s oznámením Komisie „Strategické ciele a odporúčania pre politiku EÚ v oblasti námornej dopravy“
                     10
                  .
               
               
                  Vnútorný trh a spravodlivá hospodárska súťaž
               
               
                  Z hľadiska vnútorného trhu a spravodlivej hospodárskej súťaže sa opatrením len zmenšuje existujúca daňová deformácia medzi obomi konkurenčnými zdrojmi elektriny pre lode v kotviskách, t. j. výrobou elektriny na palube a elektrinou z pobrežnej elektrickej siete, ktorá je spôsobená oslobodením lodných palív od dane.
               
               
                  Pokiaľ ide o hospodársku súťaž medzi prevádzkovateľmi plavidiel, treba najskôr uviesť, že podľa talianskych orgánov v súčasnosti v prístave nie sú plavidlá vybavené elektrickými zariadeniami s menovitým výkonom viac ako 35 kW, ktoré by využívali elektrickú energiu z pobrežnej elektrickej siete. K významnému narušeniu hospodárskej súťaže by preto mohlo dôjsť len medzi plavidlami využívajúcimi požadované opatrenie, ktoré prešli na elektrinu z pobrežnej elektrickej siete, a ostatnými plavidlami, ktoré budú naďalej využívať výrobu elektriny na palube. Hoci presné odhady nákladov závisia v rozhodujúcej miere od vývoja cien ropy, a robia sa preto veľmi ťažko, z najnovších dostupných posúdení vyplýva, že celkovo by vo väčšine prípadov ani úplné oslobodenie od dane neznížilo prevádzkové náklady na elektrinu z pobrežnej elektrickej siete pod úroveň nákladov na výrobu elektriny na palube
                     11
                  , a v žiadnom prípade by preto pre prevádzkovateľov plavidiel využívajúcich elektrinu z pobrežnej elektrickej siete nepredstavovalo významnú konkurenčnú výhodu voči prevádzkovateľom využívajúcim výrobu elektriny na palube. V tomto prípade možno významné narušenie uvedeného typu očakávať o to menej, že Taliansko má v úmysle dodržiavať minimálnu úroveň zdanenia elektriny používanej na podnikateľské účely predpísanú v smernici 2003/96/ES.
               
               
                  Okrem toho, ako už bolo uvedené, prevádzkovatelia lodí, ktorí odoberajú elektrinu z pobrežnej elektrickej siete zdanenú na minimálnej úrovni stanovenej v smernici 2003/96/ES, v zásade nezískajú hospodársku výhodu oproti prevádzkovateľom, ktorí si vyrábajú vlastnú elektrinu na palube, pretože táto elektrina je oslobodená od dane. Podľa talianskych orgánov by nahradenie vlastnej výroby elektriny na palube elektrinou z pobrežnej elektrickej siete zdanenou na uplatniteľnej minimálnej úrovni neviedlo k celkovej významnej cenovej výhode
                     12
                  .
               
               
                  Okrem toho bude prístup k elektrine z pobrežnej elektrickej siete dostupný pre predmetné lode bez ohľadu na ich štát vlajky bez toho, aby to viedlo k výhodnejšiemu daňovému zaobchádzaniu s vnútroštátnymi hospodárskymi subjektmi v porovnaní s ich konkurentmi z ostatných členských štátov EÚ.
               
               
                  Pokiaľ ide o hospodársku súťaž medzi prístavmi, možno očakávať, že akýkoľvek prípadný vplyv na obchod medzi členskými štátmi, ktorý by mohol vzniknúť, ak by plavidlá upravili svoje trasy z dôvodu možnosti spotrebúvať elektrinu z pobrežnej elektrickej siete so zníženou sadzbou dane, bude zanedbateľný. V situácii, keď (ako bolo uvedené) sa napriek daňovej úľave využívanie elektriny z pobrežnej elektrickej siete minimálne v krátkodobom horizonte pravdepodobne nestane hospodárnejšie ako výroba elektriny na palube, nie je ani pravdepodobné, že táto daňová úľava na elektrinu z pobrežnej elektrickej siete významne naruší hospodársku súťaž medzi prístavmi tým, že plavidlá podnieti k zmene trasy v závislosti od dostupnosti takejto možnosti.
               
               
                  Obmedzenie spočívajúce v uplatňovaní zníženej sadzby dane na dodávanie elektriny z pobrežnej elektrickej siete s napätím najmenej 380 V pre plavidlá by sa mohlo považovať za deformáciu trhu. Talianske orgány však uviedli, že v praxi sa komerčným plavidlám nedodáva elektrická energia z pobrežnej elektrickej siete s napätím menším ako 380 voltov, elektrická energia tohto napätia sa dodáva len malým športovým plavidlám.
               
               
                  Ak nedôjde k významným zmenám súčasného rámca a súčasnej situácie, je vzhľadom na časový rámec pre navrhované povolenie na uplatňovanie zníženej sadzby dane nepravdepodobné, že analýza vykonaná v predchádzajúcich odsekoch sa zmení pred dátumom uplynutia platnosti opatrenia.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 19 smernice Rady 2003/96/ES.
               
            
            
               •Subsidiarita (v prípade inej ako výlučnej právomoci)
            
            
               
                  Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci Európskej únie v zmysle článku 3 ZFEÚ.
               
               
                  Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na predkladané vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
               
            
            
               •Proporcionalita
            
            
               
                  Návrh je v súlade so zásadou proporcionality. Daňová úľava neprekračuje rámec nevyhnutný na dosiahnutie príslušného cieľa.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady. V článku 19 smernice 2003/96/ES sa stanovuje iba tento druh opatrenia.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               •Hodnotenia ex post/kontroly vhodnosti existujúcich právnych predpisov
            
            
               
                  Opatrenie si nevyžaduje hodnotenie existujúcich právnych predpisov.
               
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Taliansko, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu.
               
               
                  Informácie, ktoré Taliansko poskytlo, nasvedčujú tomu, že opatrenie nebude mať z krátkodobého hľadiska vplyv na daňové príjmy. Ako už bolo uvedené, talianske orgány nemohli odhadnúť počet príjemcov. Sadzba dane z elektriny z pobrežnej elektrickej siete bude stále vyššia ako minimálna úroveň zdaňovania stanovená v smernici 2003/96/ES. Taliansko očakáva, že opatrenie bude mať pozitívny vplyv na dosiahnutie jeho cieľov v oblasti životného prostredia, a predovšetkým na zníženie emisií a zlepšenie kvality miestneho ovzdušia v prístavných mestách.
               
            
            
               •Regulačná vhodnosť a zjednodušenie
            
            
               
                  Týmto opatrením sa nestanovuje zjednodušenie. Opatrenie je výsledkom žiadosti, ktorú predložilo Taliansko, a týka sa iba tohto členského štátu.
               
            
            
               •Základné práva
            
            
               
                  Opatrenie nemá žiadny vplyv na základné práva.
               
            
            
               4.VPLYV NA ROZPOČET
            
            
               
                  Opatrenie nepredstavuje pre Úniu finančnú ani administratívnu záťaž. Návrh preto nemá vplyv na rozpočet Únie.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Poskytuje sa na obmedzené obdobie. Sadzba dane, ktorá sa bude uplatňovať, sa bude rovnať minimálnej úrovni zdanenia stanovenej v smernici o zdaňovaní energie. Opatrenie bude možné hodnotiť v prípade žiadosti o jeho predĺženie po uplynutí obdobia platnosti.
               
            
            
               •Vysvetľujúce dokumenty (v prípade smerníc)
            
            
               
                  Návrh si nevyžaduje vysvetľujúce dokumenty k transpozícii.
               
            
         
         
            
               •Podrobné vysvetlenie konkrétnych ustanovení návrhu
            
            
               
                  V článku 1 sa stanovuje, že Taliansko bude môcť uplatňovať zníženú sadzbu dane na elektrinu priamo dodávanú plavidlám, okrem súkromných športových plavidiel, kotviacim v talianskych prístavoch (ďalej len „elektrina z pobrežnej elektrickej siete“). Daná sadzba dane nesmie byť nižšia ako 0,50 EUR/MWh, t. j. minimálna úroveň zdaňovania elektriny používanej na podnikateľské účely stanovená v smernici. Dodávanie elektriny za zníženú sadzbu nebude možné pre súkromné športové plavidlá vymedzené v článku 14 ods. 1 písm. c) druhom pododseku smernice 2003/96/ES.
               
               
                  V článku 2 sa stanovuje, že požadované povolenie sa udeľuje na 6 rokov od 18. októbra 2021 do 17. októbra 2027, čo je maximálne obdobie, aké smernica umožňuje.
               
            
            
               2021/0324 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Taliansku [v súlade s článkom 19 smernice 2003/96/ES] povoľuje uplatňovať zníženú sadzbu dane z elektriny priamo dodávanej plavidlám kotviacim v prístave, iným ako súkromným športovým plavidlám
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  13
               , a najmä na jej článok 19,
            
            
               so zreteľom na návrh Európskej komisie,
            
            
               keďže:
            
            
               (1)Listom zo 14. septembra 2020 Taliansko požiadalo o povolenie uplatňovať zníženú sadzbu dane z elektriny priamo dodávanej plavidlám námornej a vnútrozemskej vodnej dopravy kotviacim v prístave, iným ako súkromným športovým plavidlám, (ďalej len „elektrina z pobrežnej elektrickej siete“) v súlade s článkom 19 smernice 2003/96/ES. Listom z 12. mája 2021 Taliansko poskytlo doplňujúce informácie.
            
            
               (2)Taliansko zamýšľa zníženou sadzbou dane podporiť využívanie elektriny z pobrežnej elektrickej siete, ktorá sa z hľadiska životného prostredia považuje za menej škodlivý spôsob uspokojovania energetických potrieb plavidiel kotviacich v prístave, ako je spaľovanie lodných palív na palube plavidiel.
            
            
               (3)Pokiaľ využívanie elektriny z pobrežnej elektrickej siete zabraňuje emisiám látok znečisťujúcich ovzdušie v dôsledku spaľovania lodných palív plavidlami kotviacimi v prístave, zlepšuje kvalitu miestneho ovzdušia v prístavných mestách. Očakáva sa preto, že znížená sadzba dane prispeje k plneniu cieľov politík Únie v oblasti ochrany životného prostredia, zdravia a klímy.
            
            
               (4)Tým, že sa Taliansku udelí povolenie, aby na elektrinu z pobrežnej elektrickej siete uplatňovalo zníženú sadzbu dane, sa neprekročí rámec toho, čo je nevyhnutné na zvýšenie využívania takejto elektriny, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z toho istého dôvodu a vzhľadom na súčasnú pomerne nízku mieru preniknutia tejto technológie na trh uvedené opatrenie v období jeho uplatňovania pravdepodobne nepovedie k významnému narušeniu hospodárskej súťaže, a nebude teda mať nepriaznivý vplyv na riadne fungovanie vnútorného trhu.
            
            
               (5)S cieľom umožniť prevádzkovateľom prístavov a lodí, ako aj distribútorom a ďalším distribútorom elektriny naďalej presadzovať využívanie elektriny z pobrežnej elektrickej siete je vhodné Taliansku povoliť, aby na uvedený druh elektrickej energie uplatňovalo zníženú sadzbu dane.
            
            
               (6)V súlade s článkom 19 ods. 2 smernice 2003/96/ES má byť každé povolenie udelené podľa uvedeného ustanovenia prísne časovo obmedzené. S cieľom zabezpečiť, aby bolo obdobie platnosti povolenia dostatočne dlhé na to, aby príslušné hospodárske subjekty neodradilo od uskutočňovania potrebných investícií, je vhodné požadované povolenie udeliť na šesť rokov počnúc 18. októbrom 2021. Povolenie by sa však malo prestať uplatňovať odo dňa uplatňovania prípadných všeobecných ustanovení o daňových zvýhodneniach pre elektrinu z pobrežnej elektrickej siete, ktoré prijme Rada podľa článku 113, alebo akýchkoľvek iných príslušných ustanovení Zmluvy o fungovaní Európskej únie, ak by takéto ustanovenia nadobudli účinnosť pred dátumom ukončenia uplatňovania požadovaného povolenia.
            
            
               (7)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
         
         
            
               Článok 1
            
            
               Taliansku sa povoľuje uplatňovať zníženú sadzbu dane z elektriny priamo dodávanej plavidlám kotviacim v prístave, iným ako súkromným športovým plavidlám (ďalej len „elektrina z pobrežnej elektrickej siete“), za predpokladu, že sa dodržia minimálne úrovne zdaňovania uvedené v článku 10 smernice 2003/96/ES.
            
            
               Článok 2
            
            
               Toto rozhodnutie sa uplatňuje od 18. októbra 2021 do 17. októbra 2027.
            
            
               Pokiaľ by však Rada, konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie, stanovila všeobecné pravidlá daňového zvýhodnenia elektriny z pobrežnej elektrickej siete, toto rozhodnutie sa prestáva uplatňovať dňom nadobudnutia účinnosti uvedených všeobecných pravidiel.
            
            
               Článok 3
            
            
               Toto rozhodnutie je určené Talianskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2003, s. 51 – 70.
               
               
                  
                     (2)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (3)
                  
                        Návrh smernice Rady o reštrukturalizácii rámca Únie pre zdaňovanie energetických výrobkov a elektriny (prepracované znenie), 14.7.2021, COM(2021)563 final 2021/0213 (CNS).
               
               
                  
                     (4)
                  
                        Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1).
               
               
                  
                     (5)
                  
                        Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1).
               
               
                  
                     (6)
                  
                        Smernica Európskeho parlamentu a Rady (EÚ) 2016/802 z 11. mája 2016 o znížení obsahu síry v niektorých kvapalných palivách (Ú. v. EÚ L 132, 21.5.2016, s. 58).
               
               
                  
                     (7)
                  
                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1).
               
               
                  
                     (8)
                  
                        C(2014) 2231 final z 9. apríla 2014.
               
               
                  
                     (9)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (10)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Strategické ciele a odporúčania pre politiku EÚ v oblasti námornej dopravy do roku 2018, KOM(2009) 8 v konečnom znení z 21. januára 2009.
               
               
                  
                     (11)
                  
                        Generálne riaditeľstvo Európskej komisie pre životné prostredie, Service Contract Ship Emissions: Assignment, Abatement and Market-based Instruments, Task 2a – Shore-Side Electricity (Zmluva o poskytovaní služieb v oblasti emisií z lodí: prideľovanie emisií, ich znižovanie a trhové nástroje, úloha 2a – Elektrická energia z pobrežnej siete), august 2005, 
                  http://ec.europa.eu/environment/air/pdf/task2_shoreside.pdf
                  . Analýza nákladov sa vykonala pre tri prístavy: Göteborg (Švédsko), Juneau a Long Beach (USA).
               
               
                  
                     (12)
                  
                        Talianske orgány uvádzajú ako príklad stredne veľké plavidlo vybavené elektrickými systémami s celkovým menovitým inštalovaným výkonom 200 kW: Ekonomická výhoda plynúca z uplatnenia zamýšľanej sadzby spotrebnej dane vo výške 0,5 EUR/MWh by dosahovala len tridsať eur počítaných na celý deň kotvenia v prístave, a to s ohľadom na v súčasnosti platnú vnútroštátnu sadzbu a primeraný faktor simultánnosti pri využívaní elektrickej energie.
               
               
                  
                     (13)
                  
                        Ú. v. EÚ L 283, 31.10.2003, s. 51.